Nelayan Kuala Lawas beroperasi untuk keperluan rakyat
AWANG KUSHAIRY JUNAIDI KUALA LAWAS: Golongan nelayan, petani serta pengusaha
ternakan di negeri ini adalah mereka yang dibenarkan untuk meneruskan kerja
harian mereka dalam tempoh Perintah Kawalan Pergerakan yang sedang berkuatkuasa
sekarang. Langkah itu amat melegakan memandangkan mereka perlu
keluar mencari hasil untuk dijual kepada orang ramai, selain untuk mencari
nafkah untuk keluarga. Nelayan adalah antara yang masih dibenarkan untuk
menjalankan aktiviti, agar bekalan makanan untuk rakyat terus terpelihara. Semalam, sempat meninjau aktiviti menangkap ikan oleh
beberapa nelayan di lokasi perairan berhampiran Kuala Lawas, di Lawas. Keluar seawal jam 6 pagi, kelihatan lebih 20 buah bot
memunggah pukat hanyut, serta jaring, malah ada yang membawa pancing. Semuanya itu adalah untuk mencari apa jua hasil tangkapan
hidupan di perairan, terutamanya ikan, sotong dan ketam, untuk dijual kepada
penduduk kampung dan sekitar. “Kami keluar seawal mungkin, memasang pukat di
satu-satu lokasi dan kembali semula untuk memungut hasil tangkapan, “Jumlah tangkapan kadang-kadang tidak seberapa,
tetapi sekurang-kurangnya, ia dapat memberi bekalan kepada rakyat yang
memerlukan,” kata salah seorang nelayan,Nordin Ahmad, semasa ditemui di
jeti Kampung Haji Bayan, semalam. Dayang Kula Ahmad dan suami, Maidin Ismail, juga hampir
setiap hari turun ke laut dan membawa pulang hasil tangkapan untuk dijual
kepada rakyat. “Jika kami tidak menangkap ikan atau apa jua
hidupan, penduduk akan sentiasa tertanya-tanya, sama ada terdapat bekalan ikan
atau tidak untuk dibeli. “Tambahan pula, dalam tempoh perintah kawalan
pergerakan sekarang, mereka khuatir untuk pegi jauh ke pasar ikan di pasar
Lawas,” kata Dayang semasa ditemui sedang mengasing-asingkan ikan
tangkapan oleh suaminya. Selain menangkap ikan di laut dan muara sungai, ada dalam
kalangan mereka yang turut memasang perangkap ketam. Sebelum ini, Jawatankuasa Pengurusan Bencana Negeri dalam
mesyuarat yang dipengerusikan oleh Ketua Menteri, Datuk Patinggi Abang Johari
Tun Openg, juga memutuskan untuk membenarkan petani, pengusaha ternakan dan
nelayan meneruskan kerja harian mereka dengan melonggarkan perintah kawalan
gerakan terhadap Covid-19. 
See author's posts
